Diari Oficial de la Generalitat Valenciana


Sumari del DOGV 4157, del 28-12-2001 (2001/12262)

RESOLUCIÓ de 5 de desembre de 2001, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes per al foment de la investigació, el desenvolupament i la innovació en empreses de base tecnològica.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4157

Data del DOGV
:   28-12-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/12505


Data del document
:   05-12-2001

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Anàlisi jurídica

 Descriptors 

:   * ajuda pública
    * suport econòmic
    * ajuda a la indústria
    * tecnologia
    * innovació
    * recerca i desenvolupament
    * ajuda a les empreses
    * petita i mitjana empresa

RESOLUCIÓ de 5 de desembre de 2001, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes per al foment de la investigació, el desenvolupament i la innovació en empreses de base tecnològica. [2001/Q12635]
  
Resolc:
  
Article 1. Objecte i àmbit
  
L'objecte de la present resolució és convocar les ajudes de l'IMPIVA per al foment de la investigació, el desenvolupament i la innovació en empreses de base tecnològica i aprovar les bases dels programes per les quals es regiran, establits en annex.
  
Article 2. Marc normatiu
  
Les ajudes recollides en la present resolució es concediran d'acord amb el que estableix l'Ordre de 21 de desembre de 2000, de la Conselleria d'Indústria i Comerç, sobre concessió d'ajudes de l'Institut de la Petita i Mitjana Indústria de la Generalitat Valenciana.
  
Article 3. Línies pressupostàries
  
D'acord amb el que establisca la Llei de Pressupostos de la Generalitat Valenciana per a l'exercici 2002, es faran públics les línies de crèdit i l'import global màxim destinats a la concessió de les ajudes previstes en la present disposició.
  
Article 4. Beneficiaris
  
1. Podran acollir-se a aquestes ajudes les xicotetes i mitjanes empreses industrials o que presten serveis a la indústria i que desenvolupen alguna de les activitats assenyalades en l'annex d'activitats subvencionables, tot depenent del que s'ha establit en els distints programes. Seran considerades pimes aquelles que complisquen la definició que estableix la Recomanació de la Comissió Europea (DOCE número L107/4, de 30 d'abril de 1996). D'acord amb l'esmentada recomanació, quan resulte necessari diferenciar les microempreses dels altres tipus de pimes, s'entendrà per microempreses les empreses que ocupen menys de 10 empleats.
  
2. Els beneficiaris hauran de tenir la seu social o l'establiment de producció a la Comunitat Valenciana i els projectes objecte d'ajuda hauran d'estar localitzats en l'esmentat territori.
  
3. Es consideraran empreses de base tecnològica aquelles que reunisquen alguna de les següents característiques:
  
- Que exploten projectes de I+D.
  
- Que operen en sectors industrials d'alta tecnologia.
  
- Que tinguen alts nivells d'inversió en I+D+I.
  
- Que la seua propietat industrial siga de caràcter tecnològic protegida.
  
- Que convertisquen el coneixement tecnològic en nous productes o processos per a la seua introducció en el mercat.
  
Per a la consideració d'una empresa com a empresa de base tecnològica, l'IMPIVA analitzarà les dades sobre aquest punt en la memòria tècnica i podrà requerir-ne d'altres, informes complementaris o realitzar les accions de comprovació que estime necessàries.
  
4. Les condicions per a ser beneficiari hauran de mantenir-se fins al moment del pagament de la subvenció.
  
Article 5. Supòsits especials
  
Excepcionalment es podrà donar suport a projectes presentats per sol·licitants que reunisquen unes característiques distintes de les establides amb caràcter general, quan s'estimen rellevants d'acord amb les línies de política industrial.
  
Article 6. Presentació de sol·licituds
  
1. Els sol·licitants hauran de presentar la següent documentació:
  
1.1 a) Sol·licitud normalitzada, obtinguda a través del servidor web de l'IMPIVA (www.impiva.es); en aquest cas es presentaran tres còpies de l'imprés, o bé s'omplirà en l'imprés autocopiatiu facilitat per l'IMPIVA.
  
b) Memòria tècnica del projecte d'acord amb el programa per al qual se sol·liciten ajudes, segons model facilitat per l'IMPIVA.
  
c) Fotocòpia de la targeta d'identificació fiscal, o el document nacional d'identitat si és empresari individual.
  
d) Fotocòpia de l'últim rebut de l'impost sobre activitats econòmiques (IAE) o, si de cas hi manca, alta en aquest.
  
e) Fotocòpia del poder de representació, o document equivalent, segons les prescripcions legals, del firmant de la sol·licitud.
  
f) Fotocòpia del contracte o de l'acta de constitució i els estatuts vigents.
  
g) Fotocòpia de qualsevol document on conste el número d'inscripció en la Seguretat Social.
  
1.2 En el cas d'ajudes en forma de bonificació d'interessos, caldrà aportar igualment còpia de la sol·licitud d'aval presentada a l'entitat avaladora.
  
2. No caldrà aportar la documentació indicada en els punts c), d), e), f) i g) de l'apartat anterior que ja tinga l'IMPIVA, sempre que s'hi mantinga vigent i no hagen transcorregut més de cinc anys des de l'acabament del procediment al qual correspon.
  
3. Les sol·licituds hauran de presentar-se amb anterioritat a la realització dels projectes, tenint en compte les excepcions que s'especifiquen en les bases dels programes.
  
Article 7. Lloc de presentació de sol·licituds i termini
  
1. Les sol·licituds i la documentació annexa podran presentar-se en qualsevol de les seus de l'IMPIVA indicades a continuació, en horari de 09.00 a 14.00 hores, de dilluns a divendres; i de 17.00 a 19.00 hores, de dilluns a dijous.
  
- IMPIVA Alacant: avinguda dels Esportistes Germans Torres, s/n, 03870 l'Albufereta (Alacant).
  
- IMPIVA Castelló: avinguda del Mar, s/n, 12036 Castelló de la Plana.
  
- IMPIVA València: plaça de l'Ajuntament, 6, 46755 València.
  
També podran presentar-se en les formes previstes en l'article 38.4. de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En el cas que s'optara per presentar la sol·licitud en una oficina de correus, haurà de fer-se en sobre obert perquè siga datada i segellada per l'oficina de correus abans de ser certificada.
  
2. El termini de presentació de sol·licituds començarà l'endemà de la publicació d'aquesta disposició en el Diari Oficial de la Generalitat Valenciana.
  
3. El termini de presentació de sol·licituds acabarà en les dates indicades en les bases de cada programa. Depenent dels distints programes, les sol·licituds d'ajuda s'avaluaran periòdicament fins que s'haja esgotat el crèdit consignat a aquest efecte.
  
4. A fi de potenciar la consecució dels objectius de la present resolució, l'IMPIVA podrà traslladar les sol·licituds a uns altres programes o convocatòries d'ajudes.
  
Article 8. Projectes plurianuals
  
Quan es tracte d'un projecte de caràcter plurianual:
  
a) Caldrà indicar en la memòria tècnica cada una de les seues fases i l'exercici en què es realitzaran.
  
b) La sol·licitud d'ajuda haurà de presentar-se per a cada una de les fases en l'exercici en què s'hi hagen d'executar, sense que la concessió d'ajuda per a una d'elles condicione la de futures fases, llevat que el programa faça menció a procediments específics diferents.
  
Les futures concessions se supeditaran a l'existència d'un programa que empare les actuacions proposades i als resultats aconseguits.
  
Podran incloure's com a costos elegibles els produïts des de l'acabament del termini de justificació de l'exercici anterior.
  
Article 9. Resolució de la concessió d'ajudes
  
El president de l'IMPIVA resoldrà l'adjudicació de les ajudes, mitjançant resolució o mitjançant la subscripció del corresponent conveni, on es fixarà expressament la quantia i s'incorporarà, si és el cas, les condicions i les obligacions a què s'haja d'ajustar el beneficiari.
  
La resolució dictada pel president posarà fi a la via administrativa i el seu contingut serà notificat de forma individualitzada a cada interessat.
  
Article 10. Projectes que reforcen la política social
  
D'acord amb els criteris de valoració que s'establisquen respectivament en cada un dels programes, es valoraran positivament els projectes presentats per determinades categories de persones desfavorides socialment que experimenten condicions, situacions i necessitats especials a l'hora d'emprendre activitats empresarials o incloure's en el mercat laboral.
  
Article 11. Obligacions dels beneficiaris
  
Seran obligacions del beneficiari:
  
a) Realitzar l'activitat objecte de la subvenció i acreditar la seua realització en la forma i el període fixats en la notificació de l'ajuda, en la data límit del 4 de novembre de 2002, llevat que se n'assenyale una de distinta. L'acreditació de les despeses i inversions es realitzarà mitjançant la presentació de justificants de despesa i pagament en la proporció que s'indique.
  
b) Respondre de la veracitat dels documents aportats.
  
c) Estar al corrent de les obligacions tributàries i davant la Seguretat Social en el moment de la concessió de l'ajuda, circumstància que podrà acreditar-se mitjançant la presentació dels corresponents certificats en la forma i el termini que establisca l'IMPIVA, o bé autoritzant l'IMPIVA per a la seua obtenció en la forma definida en l'imprés de sol·licitud. En queden exempts de l'acreditació els beneficiaris que reben una ajuda inferior o igual a (1.803,04 euros) per projecte.
  
d) Acreditar la seua personalitat jurídica, referida al moment de sol·licitud de l'ajuda.
  
e) Sotmetre's a les actuacions de comprovació i verificació de l'activitat subvencionada efectuades per l'IMPIVA o uns altres òrgans de la Unió Europea, i també a les actuacions de control financer de la Intervenció General de la Generalitat Valenciana en relació amb les ajudes rebudes.
  
f) Comunicar a l'IMPIVA la sol·licitud o l'obtenció d'altres ajudes per a la mateixa finalitat procedents de qualssevol altres administracions o ens públics, amb indicació del percentatge i la quantia de l'ajuda.
  
g) Actualitzar la documentació presentada que haguera experimentat alguna modificació.
  
h) Mantenir durant un mínim de cinc anys les inversions subvencionades.
  
i) Efectuar totes les mesures d'informació i publicitat que establisca la normativa europea respecte de les activitats en les quals intervinguen els fons estructurals o uns altres fons.
  
j) Els projectes d'inversió hauran de finançar-se com a mínim mitjançant recursos propis no subvencionables fins un total del 25%.
  
k) En el cas d'ajudes la forma de les quals siga la bonificació d'interessos, haurà de presentar-se la pòlissa de fiançament i la pòlissa del préstec, en la forma i el termini que establisca l'IMPIVA.
  
l) Mantenir els terminis d'amortització estipulats en la concessió dels préstecs bonificats al tipus d'interés. Altrament, el beneficiari haurà de reintegrar a l'IMPIVA la part corresponent.
  
m) Complir totes les altres obligacions que els atorguen les lleis i qualsevol altra disposició en vigor.
  
Article 12. Justificació de despeses
  
1. Les factures presentades per a la justificació dels projectes hauran de complir el que s'ha disposat en el Reial Decret 2.402/1985, de 18 de desembre, i en la resta de la normativa vigent.
  
2. Només es tindran en compte els justificants de data posterior al registre d'entrada del document de sol·licitud d'ajuda, llevat d'aquells casos en què, en els termes definits en les bases dels programes de desenvolupament tecnològic i de creació i promoció d'empreses de base tecnològica, la sol·licitud de l'ajuda puga presentar-se amb posterioritat a l'inici del projecte.
  
3. No s'acceptaran com a justificants de realització del projecte les factures derivades de la contractació amb empreses o entitats vinculades al beneficiari de l'ajuda, llevat de la justificació expressa, que haurà de ser valorada per l'IMPIVA. S'entén per empresa o entitat vinculada aquella en la qual el 25% o més dels seu capital, dels seus drets de vot, la seua participació o qualsevol altre sistema de control pertanyen directament al beneficiari de l'ajuda o conjuntament a diverses entitats vinculades a aquest.
  
4. La justificació de l'ajuda haurà de realitzar-se d'acord amb les instruccions aprovades per resolució del director general de l'IMPIVA, que seran comunicades al beneficiari.
  
Article 13. Pagament de les ajudes
  
L'IMPIVA procedirà al pagament de l'ajuda una vegada que el beneficiari haja executat el projecte i sempre que hi haja complit les obligacions.
  
Podrà avançar-se el pagament de l'ajuda després de la presentació prèvia pel beneficiari d'aval bancari per la quantia anticipada, constituït d'acord amb la normativa vigent, as serveis territorials de la Conselleria d'Economia i Hisenda.
  
Els percentatges d'ajuda anticipada podran ser amb caràcter general del 15% per a les transferències de capital (inversions) i del 40% per a les transferències corrents (despeses), sense perjudici de les excepcions al règim general que pogueren preveure's en la corresponent Llei de Pressupostos de la Generalitat Valenciana per a l'exercici 2002.
  
DISPOSICIONS ADDICIONALS
  
Primera
  
Les ajudes descrites tenen el finançament del Fons Europeu de Desenvolupament Regional (FEDER), a través del Programa Operatiu de la Comunitat Valenciana 2000-2006, i també d'altres possibles fons, tot sent d'aplicació les disposicions que els regulen.
  
Segona
  
Aquelles ajudes concedides a l'empara de la present resolució que no estiguen emmarcades en cap dels règims d'ajuda recollits en l'Ordre de 21 de desembre de 2000, de la Conselleria d'Indústria i Comerç, sobre concessió d'ajudes de l'Institut de la Petita i Mitjana Indústria de la Generalitat Valenciana (IMPIVA), publicada en el Diari Oficial de la Generalitat Valenciana número 3.906, de 28 de desembre de 2000, quedaran incloses en l'àmbit d'aplicació del Reglament (CE) número 70/2001, de la Comissió, relatiu a l'aplicació dels articles 87 i 88 del Tractat CE a ajudes estatals a les xicotetes i mitjanes empreses.
  
DISPOSICIÓ TRANSITÒRIA
  
Amb caràcter excepcional, podran ser preses en consideració en la present convocatòria les sol·licituds presentades amb posterioritat a la data d'acabament de la convocatòria de 2001, sempre que les característiques del sol·licitant i l'objecte d'ajuda puguen emmarcar-se en alguna de les actuacions previstes en aquesta resolució.
  
Podran ser admeses les sol·licituds presentades en l'exercici 2001 en el Programa d'Innovació i Diversificació Tecnològica, i també en l'actuació 2 (avals) del Programa de Creació de Microempreses de Base Tecnològica que no foren avaluades per falta de disponibilitat pressupostària.
  
DISPOSICIÓ FINAL
  
Es faculta el director general de l'IMPIVA per a dictar les resolucions necessàries per al desenvolupament, l'eficàcia i l'execució d'aquesta convocatòria.
  
València, 5 de desembre de 2001.- El president de l'IMPIVA: Fernando V. Castelló Boronat.
  
Annex d'activitats subvencionables
  
- Segons la classificació de l'impost d'activitats econòmiques
  
Secció 1. Activitats empresarials
  
Indústries
  
- Divisió 1: Energia i aigua. Completa.
  
- Divisió 2: Extracció i transformació de minerals no energètics i productes derivats. Indústria química. Completa.
  
- Divisió 3: Indústries transformadores dels metalls, mecànica de precisió. Completa.
  
- Divisió 4: Altres indústries manufactureres. Completa.
  
- Divisió 5: Construcció. Completa.
  
- Divisió 6: Comerços, restaurants i hostalatge; reparacions. Únicament els següents epígrafs:
  
Epígraf 612.2. Exclusivament tècniques de multiplicació, propagació i reproducció d'espècies vegetals.
  
Epígraf 644.1. Comerç al detall de pa, pastisseria, confiteria i similars, i de llet i productes lactis (únicament l'elaboració).
  
Epígraf 677.9. Altres serveis d'alimentació propis de la restauració.
  
Epígraf 691.2. Reparació de vehicles automòbils, bicicletes i altres vehicles.
  
Epígraf 692. Reparació de maquinària industrial.
  
Serveis
  
Els epígrafs indicats a continuació seran susceptibles de suport sempre que els projectes presentats estiguen directament relacionats amb les activitats industrials de l'apartat anterior:
  
Grup 722. Transport de mercaderies per carretera (queda exclosa l'adquisició de material de transport).
  
Grup 769. Altres serveis de telecomunicació.
  
Grup 843. Serveis tècnics (enginyeria, arquitectura, etcètera).
  
Grup 845. Explotació electrònica per compte de tercers.
  
Grup 936. Investigació científica i tècnica.
  
Grup 961. Producció i serveis relacionats amb la cinematografia, fins i tot vídeo.
  
Nota relativa a determinades activitats empresarials
  
La concessió d'ajudes als sol·licitants l'activitat empresarial dels quals s'emmarque en els sectors que la Comissió Europea considera sensibles i per als quals hi ha normativa comunitària específica, estarà supeditada al que disposa aquesta per a cada cas concret.
  
\* Les activitats subvencionables afectades segons la classificació de l'impost d'activitats econòmiques són les següents:
  
Divisió 2: Epígrafs 222.1, 222.2, 222.3, 222.5, 223.1, 223.2, 223.3, 223.4 i 251.6.
  
Divisió 3: Epígrafs 361.1, 361.2, 361.3 i 361.4. Grups 371 i 372.
  
Divisió 4: Agrupacions 41 i 42.
  
Divisió 6: Epígrafs 612.2 i 644.1
  
Pla de foment de la I+D+I en empreses de base tecnològica
  
Programa de Desenvolupament Tecnològic
  
Objecte
  
Augmentar el nombre d'empreses de la Comunitat Valenciana que puguen competir per tecnologia en un mercat obert. Millorar les capacitats tecnològiques de les empreses, donant suport a la generació de coneixements científics o tècnics que permeten obtenir productes, processos i serveis innovadors o de major nivell tecnològic i adequar la seua oferta a les creixents exigències dels mercats.
  
Fomentar la investigació i el desenvolupament de tecnologies adaptades a les necessitats i potencialitats del teixit empresarial valencià, donant suport a la col·laboració en aquest sentit entre centres d'investigació i empreses.
  
Actuacions susceptibles de suport
  
Projectes empresarials de desenvolupament tecnològic que comporten l'obtenció de productes, processos o serveis innovadors o millors tecnològicament respecte del ja existent a la Comunitat Valenciana.
  
Els projectes podran realitzar-se de conformitat amb una de les següents modalitats:
  
1. Projectes empresarials individuals.
  
2. Projectes empresarials en cooperació, sota contracte, amb centres d'investigació.
  
Es consideraran els projectes que comporten:
  
- Investigació industrial. Es considera investigació industrial la investigació planificada l'objecte de la qual siga l'adquisició de nous coneixements que puguen resultar d'utilitat per a la creació de nous productes, processos o serveis, o contribuir a millorar considerablement els productes, processos o serveis existents.
  
- Investigació precompetitiva, entenent per aquesta la materialització dels resultats de la investigació industrial en un pla, esquema o disseny per a productes, processos o serveis nous, modificats o millorats, destinats a la seua venda o la seua utilització, inclosa la creació d'un primer prototip no comercialitzable.
  
- La realització de demostradors que, en forma de plantes o prototips precompetitius, oferisquen les possibilitats de transferència i aplicació al sector productiu.
  
Beneficiaris
  
Pimes amb seu social o establiment productiu a la Comunitat Valenciana que desenvolupen alguna de les activitats subvencionables previstes en l'annex de la present resolució.
  
Tipus d'ajuda
  
- Per a projectes de la modalitat 1:
  
Subvenció a fons perdut de fins al 45% del cost elegible del projecte.
  
- Per a projectes de la modalitat 2:
  
Subvenció a fons perdut de fins al 45% de la part elegible del projecte realitzat per l'empresa i fins al 70% del cost del contracte amb el centre d'investigació.
  
Costos elegibles
  
Amb caràcter general els costos elegibles seran admissibles a partir de la data de la publicació de la present convocatòria o, en qualsevol cas, a partir de l'1 de gener de 2002.
  
01. Serveis externs
  
- En el cas de projectes empresarials de la modalitat 2, el cost del contracte amb el centre d'investigació té una importància singular i, per tant, un tractament diferent quant al percentatge de suport d'acord amb el que s'indica en l'apartat Tipus d'ajuda.
  
02. Despeses corrents
  
- Materials i components utilitzats.
  
03. Recursos propis (personal propi)
  
- Recursos humans de caràcter tècnic associats al projecte.
  
06. Inversions no productives
  
- Equips de laboratori i experimentació.
  
- Adquisició de tecnologia documentada (patents, llicències, etcètera).
  
Termini de sol·licitud
  
Les sol·licituds hauran de presentar-se al llarg de tot l'exercici 2002. Les ajudes s'assignaran fins a l'esgotament dels fons disponibles.
  
Pla de foment de la I+D+I en empreses de base tecnològica
  
Programa de Cooperació Tecnològica
  
Objecte
  
Promoure el desenvolupament de projectes de cooperació empresarial de caràcter tecnològic o productiu, que permeten a les empreses millorar la seua posició competitiva. Es consideren com a tals els projectes regionals, nacionals o internacionals entre dues o més empreses jurídicament independents.
  
Igualment es donarà suport als projectes que promoguen la participació de l'empresa en programes europeus o internacionals de cooperació en investigació, demostració i desenvolupament tecnològics.
  
Actuacions susceptibles de suport
  
- Identificació i recerca de socis.
  
- Negociació i formalització d'acords de cooperació tecnològica o productiva.
  
- Elaboració i presentació de propostes per a la participació en programes europeus o internacionals de cooperació en investigació, demostració i desenvolupament tecnològics.
  
- Assistència a fires tecnològiques en l'estranger en qualitat de visitant (exclusivament per a microempreses).
  
No es consideren susceptibles de suport projectes l'objecte dels quals siguen accions de caràcter comercial.
  
Tindran una valoració prioritària aquells projectes que reunisquen una o més de les següents condicions:
  
- Que resulten significatius per al desenvolupament de l'empresa.
  
- Que l'acord de cooperació encara no estiga formalitzat.
  
- Que oferisquen garanties de permanència i estabilitat.
  
Beneficiaris
  
Pimes amb seu social o establiment productiu a la Comunitat Valenciana, que desenvolupen alguna de les activitats subvencionables indicades en l'annex de la present resolució.
  
Per a l'actuació d'assistència a fires tecnològiques en l'estranger, els beneficiaris hauran de tenir la condició de microempresa, d'acord amb la definició de microempresa de l'article 4 d'aquesta resolució.
  
Tipus d'ajuda
  
Subvenció a fons perdut de fins al 50% de les despeses considerades elegibles realitzades pel beneficiari.
  
Costos elegibles
  
Només seran acceptables els costos de data posterior al registre d'entrada del document de sol·licitud d'ajuda.
  
01. Serveis externs
  
- Col·laboracions externes específiques i necessàries per al desenvolupament del projecte com ara despeses de consultoria (per exemple estudis de viabilitat) i altres assessoraments relacionats amb el desenvolupament de l'acord de cooperació.
  
07. Altres
  
- Despeses notarials i registrals relatives a l'acord de cooperació.
  
- Despeses de desplaçament: transport interurbà i allotjament de personal de l'empresa fins un cost màxim subvencionable de 9.000 euros. Per a l'assistència a fires tecnològiques en l'estranger, el límit serà de 600 euros per persona i viatge, amb un màxim de dues persones per empresa i certamen.
  
- Altres despeses directament associades al projecte especificades i degudament justificades en la memòria técnica d'aquest (intèrprets, traductors, etcètera).
  
No seran subvencionables:
  
- Despeses habituals de funcionament o de desenvolupament de l'activitat conseqüència de l'acord.
  
- Despeses de personal propi (dietes, etcètera).
  
- Despeses de manutenció, peatges, gasolina, lloguer de cotxes i taxis.
  
Termini de sol·licitud
  
Podran presentar-se sol·licituds per a aquest programa fins al dia 28 de febrer de 2002.
  
Pla de foment de la I+D+I en empreses de base tecnològica
  
Programa de Creació i Promoció d'Empreses de Base Tecnològica
  
Objecte
  
Fomentar la diversificació del teixit empresarial de la Comunitat Valenciana donant suport a la posada en marxa de noves activitats industrials orientades a la prestació de serveis o l'obtenció de productes generats:
  
- Com a resultat de projectes d'investigació i desenvolupament tecnològic realitzats per l'empresa sol·licitant,
  
- Com a conseqüència d'acords de transferència de tecnologia procedent de centres d'investigació públics o privats,
  
- A partir de l'explotació comercial d'una patent adquirida per l'empresa sol·licitant.
  
Actuacions susceptibles de suport
  
Accions vinculades a la constitució o l'inici de nova activitat d'empreses que exploten els resultats de projectes d'investigació:
  
- Elaboració del pla de negoci (pla de viabilitat tècnica, econòmica, comercial i financera).
  
- Legalització i constitució de nova empresa
  
- Treballs d'assessorament extern especialitzat per a la posada en marxa del negoci en matèria d'organització i tecnologia.
  
- Explotació industrial del projecte d'investigació.
  
- Estudis de prospecció i introducció en el mercat associats a la nova activitat o negoci.
  
Tindran consideració preferent les propostes que:
  
- Comporten la creació d'una nova empresa.
  
- Estiguen tutelades per un CEEI de la Comunitat Valenciana.
  
- Es vinculen a projectes de noves empreses que hagen rebut ajudes en programes públics de suport de la I+D+I.
  
- Siguen realitzades per noves empreses amb projectes presentats al Programa de Desenvolupament Tecnològic en la present convocatòria.
  
- Puguen considerar-se com spin-off d'un centre públic o privat d'investigació.
  
- Operen en sectors d'alta tecnologia.
  
Beneficiaris
  
Pimes amb seu social o establiment productiu a la Comunitat Valenciana que desenvolupen alguna de les activitats subvencionables previstes en l'annex de la present resolució i tinguen la consideració d'empreses de base tecnològica d'acord amb l'article 4 d'aquesta.
  
Tipus d'ajudes
  
En cap cas la subvenció total resultant podrà superar els percentatges màxims establits en el règim d'ajudes aprovat per la Comissió Europea. Es podrà optar per una o diverses de les següents modalitats:
  
- Subvenció a fons perdut de fins al 50% del cost elegible del projecte amb un màxim de 60.000 euros.
  
- Bonificació del tipus d'interés d'un préstec avalat per una entitat autoritzada pel Ministeri d'Economia amb les següents condicions:
  
- Ajuda de fins a 5 punts percentuals del tipus d'interés anual.
  
- Operació màxima subvencionable: 300.000 euros.
  
- Import mínim de l'operació: 6.000 euros.
  
- Terminis del préstec: 7 o 5 anys amb 2 o 1 de carència respectivament, o sense carència. La subvenció reduirà el principal del préstec i serà abonada d'una sola vegada.
  
- Avals concedits a través de la línia d'avals concertada entre l'IMPIVA i la Societat de Garantia Recíproca de la Comunitat Valenciana (SGR) amb les següents condicions:
  
- Límit màxim de l'aval: 300.000 euros.
  
- Termini màxim de l'aval: 7 anys amb 2 de carència.
  
- Aval màxim: 75% de l'import total del projecte.
  
En cap cas la subvenció resultant podrà superar els percentatges màxims establits en el règim d'ajudes aprovat per la Comissió Europea.
  
Costos elegibles
  
Només seran acceptables els costos de data posterior al registre d'entrada de la sol·licitud d'ajuda.
  
01. Serveis externs
  
- Consultories especialitzades per a assessoraments que no tinguen caràcter habitual en el funcionament de l'empresa.
  
05. Inversions productives
  
- Béns d'equip vinculats a projectes d'innovació tecnològica (maquinària, equips de laboratori, equips informàtics).
  
06. Inversions no productives
  
- Adquisició de patents, llicències d'explotació o coneixements tècnics patentats o no patentats.
  
07. Altres
  
- Despeses de constitució, notaria i registre de nom, marques, patents i la resta de tràmits legals, en cas d'empreses de nova creació. Únicament a l'efecte de l'acceptació d'aquest tipus de despeses, es consideren empreses de nova creació les constituïdes a partir de l'1 de gener de 2001 i s'accepten els justificants des d'aquesta data.
  
Terminis
  
Les sol·licituds hauran de presentar-se amb anterioritat a la realització del projecte al llarg de tot l'exercici 2002. Les ajudes s'assignaran fins a l'esgotament dels fons disponibles.